Gruppa Ilim

OAO Gruppa Ilim () on venäläinen metsäteollisuuskonserni, johon kuuluu selluloosa-, paperi- ja kartonkitehtaita Irkutskin alueen Bratskissa ja Ust-Ilimskissä, Arkangelin alueen Korjažmassa sekä Pietarin kaupunkialueella Pavlovskissa. Yhtiö tekee yhteistyötä amerikkalaisen International Paperin kanssa.

Gruppa Ilim sai alkunsa Ilim Palp Enterpraiz -yhtiöstä, joka vei Korjažmassa sijaitsevan Kotlasin sellu- ja paperitehtaan ja Ust-Ilimskin sellutehtaan tuotantoa. Kun yksityistäminen eteni, Ilim Palp osti 55 % Pietarin kartonkitehtaasta vuonna 1996 sekä Bratskin selluloosa- ja pakkaustehtaat vuonna 1997. Kun Ilim Palp vuonna 2002 hankki Ust-Ilimskin sellutehtaan, siitä tuli Venäjän suurin metsäteollisuusyritys. Tätä ennen venäläinen kartonki-, paperi- ja selluloosateollisuus olivat kokeneet vaikean ajan 1988–1992, jolloin niiden tuotanto laski yli 60 %, suhteellisesti enemmän kuin oli toisen maailmansodan Neuvostoliitossa aiheuttama tuotannon lasku. Myös vuosina 1996–1998 ennen ruplan devalvoitumista oli teollisuudenaloilla vaikeaa. Käyttöasteet saattoivat olla alle puolet kapasiteetista.

Gruppa Ilimin omistamissa yhtiöissä tuotetaan 60 % Venäjän selluloosasta ja 1/3 kartongista. 2005 konsernissa tuotettiin 2500 ttn paperi- ja selluloosapitoisia tuotteita, 1 470 ttn markkinasellua, 707 ttn kartonkia ja 281 ttn paperia. Tuotanto oli noin kuudesosan suurempi kuin edeltävänä vuonna 2004. Henkilökunnan määrä ylitti 42 000 ja liikevaihtoa muodostui miltei 1 500 miljoonaa dollaria.

Oligarkki Oleg Deripaska on yrittänyt saada haltuunsa tehtaita Bazovyi element -nimisen yrityksen avulla.

Liiketoimintayksiköt

Korjažma
Korjažman yksikkö () perustuu Kotlasin sellu- ja paperitehtaaseen (), joka sijaitsee Korjažmassa Arkangelin alueella. Tehtaalla on kaksi kapeaa säkkipaperikonetta, kaksi kartonkikonetta, joista toinen tuottaa lineria ja toinen aallotuskartonkia, sekä kaksi kapeaa hienopaperikonetta. Se on suurin sellu- ja paperitehdas Venäjällä ja Euroopassa.

Tehdas oli aikaisemmin Kotlasski tselljulozno-bumažnyi kombinat (ven. ОАО «Котласский целлюлозно-бумажный комбинат») Kotlaksen kaupungin mukaan.

Pavlovsk
Sankt-Peterburgski kartonno-poligrafitšeski kombinat () on Leningradin alueella Pavlovskissa sijaitseva kartonkitehdas ja syväpaino. Tehtaalla on kaksi kartonkikonetta, jotka tekevät pääasiassa saksalaiselle Knauf-konsernille kipsilevyjen pohjapapereita. Knauf on yhtiössä vähemmistöosakkaana. Syväpainossa puolestaan painetaan erilaisia mainospintoja pakkausmateriaaleihin. Sen markkinaosuus vastaa noin puolta Venäjän pahvimarkkinoista.

Bratsk
Bratskin yksikkö () on Irkutskin alueella sijaitseva tehdas, joka tuottaa 20 % Venäjällä tuotetusta selluloosasta ja miltei 10 % kartongista. Yhtymä muodostuu OAO Tselljulozno-kartonnyi kombinat -yrityksestä ja OAO Bratskompleksholding -yrityksestä. Sen markkinat ovat kaukoidässä.

Ust-Ilimsk

Ust-Ilimskin yksikkö () on Ust-Ilimskiin 1970-luvulla perustettu selluloosatehdaskokonaisuus, jossa on neljä Rauma-Repolan toimittamaa sellukonetta. Yhtiö sijaitsee Ust-Ilimskissä Siperiassa, ja se on kuulunut Menatep-pankin piiriin. Se tuottaa neljänneksen Venäjän selluloosasta.

Kommunar
Ilim Gofropak () on Kommunarissa Leningradin alueella sijaitseva aaltopahvitehdas.

Lähteet

Aiheesta muualla
Ilim -yhtiön internetsivut 
RosInvest